EL Επίσημη Εφημερίδα της Ευρωπαϊκής Ένωσης C 148/20

Δημοσίευση αίτησης σύμφωνα με το άρθρο 6 παράγραφος 2 του κανονισμού (ΕΚ) αριθ. 510/2006 του Συμβουλίου για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων

2009/C 148/11

Η παρούσα δημοσίευση παρέχει το δικαίωμα ένστασης κατά την έννοια του άρθρου 7 του κανονισμού (ΕΚ) αριθ. 510/2006 του Συμβουλίου. Η δήλωση ένστασης υποβάλλεται στην Επιτροπή εντός εξαμήνου από την ημερομηνία της παρούσας δημοσίευσης

ΕΝΙΑΙΟ ΕΓΓΡΑΦΟ

ΚΑΝΟΝΙΣΜΟΣ (ΕΚ) αριθ. 510/2006 ΤΟΥ ΣΥΜΒΟΥΛΙΟΥ

«MELA DI VALTELLINA»

αριθ. ΕΚ: IT-PGI-0005-0574-28.11.2006

ΠΓΕ ( Χ ) ΠΟΠ ( )

1. Ονομασία:

«Mela di Valtellina»

2. Κράτος μέλος ή τρίτη χώρα:

Ιταλία

3. Περιγραφή του γεωργικού προϊόντος ή του τροφίμου:

3.1. Τύπος προϊόντος (Παράρτημα II):

Κλάση 1.6.: Φρούτα, λαχανικά και δημητριακά, νωπά ή μεταποιημένα

3.2. Περιγραφή του προϊόντος για το οποίο ισχύει η ονομασία υπό 1:.

Για την παραγωγή του «Mela di Valtellina» χρησιμοποιούνται οι καρποί των ακόλουθων ποικιλιών: «RED DELICIOUS»«GOLDEN DELICIOUS»«GALA». Κατά τη διάθεσή του στην αγορά, το προϊόν παρουσιάζει τα ακόλουθα χαρακτηριστικά: RED DELICIOUS: Επικάρπιο μεγάλου πάχους, ελάχιστα κηρώδες, με χρώμα έντονο στιλπνό ερυθρό, με υπερκείμενο χρώμα το οποίο εκτείνεται σε τμήμα που καλύπτει περισσότερο από 80 % της επιφάνειας, λείο, χωρίς σκωριόχρωμο χρωματισμό και λιπαρότητα, ανθεκτικό στους χειρισμούς. Σχήμα επιμήκους κόλουρου κώνου με πέντε λοβούς και ισημερινό προφίλ πενταγωνικό. Μέγεθος με ελάχιστη διάμετρο 65 mm. Ελάχιστη περιεκτικότητα σε σάκχαρο μεγαλύτερη των 10 °brix. Σάρκα: λευκή με μετρίως έντονο άρωμα μήλου, με έντονη αίσθηση των αρωμάτων από μέλι, γιασεμί και βερίκοκο, πολύ τραγανή και χυμώδης, με επικρατούσα γεύση την γλυκιά με αισθητή οξύτητα και μετρίως έντονο άρωμα, χωρίς αίσθηση πικράδας. Η ελάχιστη σκληρότητα της σάρκας είναι 5 kg/cm2. GOLDEN DELICIOUS: Επικάρπιο ελάχιστα κηρώδες, με έντονο κίτρινο χρώμα όταν έχει ωριμάσει, ενίοτε με ρόδινη επικάλυψη στο τμήμα που είναι εκτεθειμένο στον ήλιο, ορισμένες φορές σκωριόχρωμο, ευαίσθητο στους χειρισμούς. Σχήμα σφαιροειδές ή επιμήκους κόλουρου κώνου, ελαφρώς πολυγωνικό σε διαμήκη τομή. Μέγεθος με ελάχιστη διάμετρο 65 mm. Ελάχιστη περιεκτικότητα σε σάκχαρο μεγαλύτερη των 11,5 °brix. Σάρκα χρώματος υπόλευκου χρώματος, με έντονο άρωμα μήλου, μετρίως σκληρή και μετρίως τραγανή και χυμώδης, σχεδόν καθόλου αλευρώδης. Οι καρποί διακρίνονται για τη γλυκύτητά τους, ωστόσο με αξιοσημείωτες τιμές οξύτητας που καθιστούν πιο αισθητή τη φρεσκάδα του καρπού. Το άρωμα μήλου είναι μετρίως έντονο, χωρίς αίσθηση πικράδας. Η ελάχιστη σκληρότητα της σάρκας είναι 5 kg/cm2. GALA: Επικάρπιο με στιλπνό ερυθρό χρώμα και υπερκείμενο χρώμα το οποίο εκτείνεται σε τμήμα που καλύπτει περισσότερο από το 30 % της επιφάνειας, για την κοινή ποικιλία, και το 65 %, για τους βελτιωμένους κλώνους. Σχήμα βραχέος κόλουρου κώνου, με τους πέντε λοβούς προς τη βάση του ποδίσκου αρκετά έντονους. Μέγεθος με ελάχιστη διάμετρο 65 mm. Ελάχιστη περιεκτικότητα σε σάκχαρο μεγαλύτερη των 11 °brix. Σάρκα χρώματος υπόλευκου χρώματος, με μετρίως έντονο άρωμα μήλου, μετρίως σκληρή και έντονα χυμώδης, καθόλου αλευρώδης, με γλυκιά γεύση, ελάχιστα όξινη, με ευχάριστο άρωμα μέτριας έντασης και χωρίς αίσθηση πικράδας. Η ελάχιστη σκληρότητα της σάρκας είναι 5 kg/cm2. Επιτρέπεται να διατίθενται στο εμπόριο μόνο οι καρποί των κατηγοριών ποιότητας Extra και I.

3.3. Πρώτες ύλες (μόνο για μεταποιημένα προϊόντα):

—

3.4. Ζωοτροφές (μόνο για προϊόντα ζωικής προέλευσης):

—

3.5. Συγκεκριμένα στάδια της παραγωγής που πρέπει να εκτελούνται εντός της οριοθετημένης γεωγραφικής περιοχής:

Οι εργασίες παραγωγής πρέπει να εκτελούνται εντός της οριοθετημένης γεωγραφικής περιοχής.

3.6. Ειδικοί κανόνες σχετικά με τον τεμαχισμό, το τρίψιμο, τη συσκευασία κ.λπ.:

Το Mela di Valtellina διατίθεται στο εμπόριο μέσα σε κυψελωτά καλάθια – χαρτονένια τελάρα – τηλεσκοπικό χαρτόνι (traypak) – ξύλινα τελάρα – επαναχρησιμοποιήσιμα τελάρα από πλαστικό υλικό – σφραγισμένες συσκευασίες με περισσότερα φρούτα (σκαφίδια, χαρτοκιβώτια και σακίδια).

3.7. Ειδικοί κανόνες σχετικά με την επισήμανση:

Η ένδειξη «Mela di Valtellina» Προστατευόμενη Γεωγραφική Ένδειξη ή το αρκτικόλεξό της ΠΓΕ, πρέπει να αναγράφεται με σαφή και απολύτως ευανάγνωστό τρόπο, με διαστάσεις τέτοιες ώστε να υπερέχει κάθε άλλης ένδειξης εμφανιζόμενης στις σφραγισμένες συσκευασίες ή σε κάθε χωριστό καρπό. Όταν οι καρποί επισημαίνονται ατομικά, τουλάχιστον το 70 % των καρπών πρέπει να φέρει ετικέτα στη συσκευασία. Όταν οι καρποί δεν φέρουν ατομική ετικέτα, πρέπει να χρησιμοποιούνται συσκευασίες κλειστές και σφραγισμένες. Ο λογότυπος αποτελείται από την ένδειξη «Mela di Valtellina» Indicazione Geografica Protetta (προστατευόμενη γεωγραφική ένδειξη). Οι χρωματομετρικοί δείκτες είναι οι ακόλουθοι: ερυθρό (pantone red 032), πράσινο (pantone 355) και μαύρο ( 100 %). Η γραμματοσειρά πρέπει να είναι Futura Bold.

4. Συνοπτική οριοθέτηση της γεωγραφικής περιοχής:

Η περιοχή παραγωγής του «Mela di Valtellina» περιλαμβάνει τα εδάφη των ακόλουθων κοινοτήτων της επαρχίας Sondrio: Albosaggia, Andalo Valtellino, Ardenno, Berbenno di Valtellina, Bianzone, Buglio in Monte, Caiolo, Castello dell'Acqua, Castione Andevenno, Cedrasco, Cercino, Chiavenna, Chiuro, Cino, Civo, Colorina, Cosio Valtellino, Dazio, Delebio, Dubino, Faedo Valtellino, Forcola, Fusine, Gordona, Grosio, Grosotto, Lovero, Mantello, Mazzo di Valtellina, Menarola, Mese, Mello, Montagna in Valtellina, Morbegno, Novate Mezzola, Piateda, Piantedo, Piuro, Poggiridenti, Ponte in Valtellina, Postalesio, Prata Camportaccio, Rogolo, Samolaco, San Giacomo Filippo, Sernio, Sondalo, Sondrio, Spriana, Talamona, Teglio, Tirano, Torre di Santa Maria, Tovo di Sant'Agata, Traona, Tresivio, Verceia, Vervio, Villa di Chiavenna, Villa di Tirano.

5. Δεσμός με τη γεωγραφική περιοχή:

5.1. Ιδιαιτερότητα της γεωγραφικής περιοχής:

Η ιδιαιτερότητα της περιοχής στην οποία παράγεται το προϊόν «Mela di Valtellina» συνίσταται στον εξαιρετικά ευνοϊκό προσανατολισμό της κοιλάδας της Valtellina. Η κοιλάδα αυτή είναι προσανατολισμένη από τα ανατολικά προς τα δυτικά· προς τα βόρεια προστατεύεται από την οροσειρά Alpi Retiche και προς τα νότια από τους πρόποδες των Alpi Orobie. Το κλίμα είναι επομένως πολύ ήπιο με ιδιαίτερο τύπο ανέμων, που οφείλεται στο φαινόμενο του Foen, ενός ανέμου πολύ θερμού και ξηρού (αντίστοιχου του Λίβα), που προκαλεί απότομη άνοδο της θερμοκρασίας και πτώση της υγρασίας του αέρα. Η κοιλάδα εκτείνεται σε υψόμετρο που ξεκινά από τα 200 m και φθάνει τα 900 m και για το λόγο αυτό οι οπωρώνες έχουν προνομιακή θέση όσον αφορά την έκθεση στο φως και τον αέρα. Βρίσκονται κυρίως πάνω σε κωνοειδείς λιθώνες προσχωσιγενούς προέλευσης αποτελούμενους κυρίως από χονδροειδή αδρομερή υλικά, διαπερατά, με παντελή απουσία της ικανότητας συγκράτησης νερού και υπόξινη ή όξινη αντίδραση του εδάφους.

5.2. Ιδιοτυπία του προϊόντος:

Από την οργανοληπτική ανάλυση έχουν προκύψει χαρακτηριστικά κοινά στις τρείς ποικιλίες που φέρουν την ονομασία «Mela di Valtellina» και χαρακτηρίζονται από σφικτή, συμπαγή, τραγανή και αρωματική σάρκα. Ειδικότερα:

— η ποικιλία Gala διαθέτει σάρκα μετρίως συμπαγή, πολύ χυμώδη, καθόλου αλευρώδη. Έχει γλυκιά γεύση, ελάχιστα όξινη, καθόλου πικρή και ευχάριστο άρωμα μέτριας έντασης.

— Η Golden Delicious διακρίνεται για την μετρίως σκληρή, τραγανή και χυμώδη και την καθόλου αλευρώδη σάρκα της. Η γεύση της είναι γλυκιά και το άρωμα έντονο.

— Η Red Delicious έχει έντονο άρωμα με νότες μελιού, γιασεμιού και βερίκοκου. Η σάρκα είναι σκληρή, τραγανή και εξαιρετικά χυμώδης· το άρωμα είναι μετρίως έντονο.

Άλλη ιδιαιτερότητα αποτελεί το πολύ έντονο χρώμα των καρπών και το επίμηκες σχήμα τους, που είναι πολύ ελκυστικό· τα χαρακτηριστικά αυτά γίνονται εντονότερα λόγω της έντονης έκθεσης των εδαφών της Valtellina – που περιγράφονται στο σημείο 4 – στην ηλιακή ακτινοβολία.

5.3. Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με συγκεκριμένη ποιότητα, με τη φήμη ή άλλα χαρακτηριστικά του προϊόντος (για τις ΠΓΕ):

Η φήμη του προϊόντος «Mela di Valtellina» ανάγεται στην περίοδο μετά τον Β' παγκόσμιο πόλεμο και διαδόθηκε σταδιακά με την πάροδο του χρόνου χάρη στη συμβολή των συνεταιρισμών καλλιεργητών οπωροκηπευτικών οι οποίοι, σε συνεργασία με πανεπιστημιακά ιδρύματα ειδικευμένα στην μηλοκαλλιέργεια, παγίωσαν το «σύστημα του μήλου» στην Valtellina. Πράγματι, ήδη το 1968 πραγματοποιήθηκε, στο Ponte της Valtellina, συνέδριο υπό την αιγίδα της Società Orticola Italiana με τίτλο «Convegno nazionale di frutticoltura montana» (εθνικό συνέδριο για την ορεινή οπωροκαλλιέργεια), του οποίου ακολούθησε, το 1983, το «Convegno su scelte varietali e rinnovamento della frutticoltura montana» (συνέδριο για την επιλογή ποικιλιών και την ανανέωσης της ορεινής οπωροκαλλιέργειας).

Η μηλοκαλλιέργεια ακολουθεί ορισμένες παραδοσιακές και παγιωμένες καλλιεργητικές πρακτικές· σήμερα σχετίζονται με την επαγγελματική καλλιέργεια του μήλου, που με την πάροδο του χρόνου και την πρόοδο της καλλιέργειας μετατράπηκε σε έναν από τους πυλώνες της οικονομίας της κοιλάδας· φτάνει να αναλογιστεί κανείς όλες τις σχετικές δραστηριότητες, όπως η εκμηχάνιση, η εγκατάσταση αρδευτικών συστημάτων, η προμήθεια τεχνικών μέσων, οι υπηρεσίες εμπορίας, ο τομέας της συσκευασίας, το σύστημα μεταφορών, κ.λπ. Το γόητρο της μηλοκαλλιέργειας στην κοιλάδα της Valtellina επέτρεψε να προσελκυστούν σημαντικές επενδύσεις· για παράδειγμα, η εγκατάσταση πολυάρδευσης του Consorzio Sponda Soliva που διαχειρίζεται την άρδευση 2 000 ha, το οποίο δημιουργήθηκε την δεκαετία του ’70 και χρηματοδοτήθηκε με δάνεια τα οποία διαχειρίζεται το Ευρωπαϊκό ταμείο ΕΓΤΠΕ.

Η αυξανόμενη αποδοχή των φρούτων αυτών από τους καταναλωτές, η οποία παγιώθηκε με την πάροδο δεκαετιών, έχει το ξεκίνημά της στον τόπο παραγωγής. Πράγματι, το γεγονός ότι η κοιλάδα εκτείνεται από τα ανατολικά προς τα δυτικά, προσανατολισμός μοναδικός στα αλπικά εδάφη οπωροκαλλιέργειας, επιτρέπει την μεγαλύτερη έκθεση των εδαφών στο ηλιακό φως, παράγοντας που συμβάλλει στο να αποκτήσει το επικάρπιο των μήλων τα χαρακτηριστικά που περιγράφονται στο σημείο 3.2. Αυτή η ορογραφική διαμόρφωση του εδάφους, στην οποία οφείλεται η υψηλή ποιότητα της φωτεινής ακτινοβολίας, σε συνδυασμό με την έντονη διακύμανση της θερμοκρασίας μεταξύ ημέρας και νύχτας, με τα χαλαρά εδάφη που δεν συγκρατούν το νερό και με την ισορροπία των βροχοπτώσεων χάρη στην οποία υπάρχει εναλλαγή στον κύκλο ύγρανσης/ξήρανσης του επικάρπιου των μήλων, επιτρέπει τη βέλτιστη σταδιακή ωρίμασή τους διατηρώντας τη σάρκα τους σφικτή και τραγανή και το σχήμα τους πιο επιμήκες και ελαφρώς πολυγωνικό.

Οι τρεις ποικιλίες που φέρουν τη γεωγραφική ένδειξη αποτελούν το κορυφαίο προϊόν της μηλοπαραγωγής στην Valtellina. Πράγματι στις 3 αυτές ποικιλίες, Golden Delicious , Red Delicious και Gala επικεντρώθηκε σταδιακά το ενδιαφέρον των καταναλωτών και των καλλιεργητών, καθώς αυτές, σε μεγαλύτερο βαθμό από τις υπόλοιπες ποικιλίες, ωφελήθηκαν από τις ιδιαιτερότητες της περιοχής, συμπεριλαμβανόμενου του ανθρώπινου παράγοντα.

Οι ιδιαιτερότητες της περιοχής και οι ικανότητες του ανθρώπου, που κατόρθωσε να διατηρήσει με την πάροδο των ετών τεχνικές καλλιέργειας που σέβονται και προστατεύουν τις κοιλάδες και τα βουνά, καθώς και η θέληση των παραγωγών οι οποίοι, από την δεκαετία του ’80, επιδίωξαν να κάνουν γνωστή στους καταναλωτές την ποιότητα των μήλων τους, προβάλλοντας την προέλευσή τους μέσω της αναγραφής στη συσκευασία με την οποία τα διέθεταν στην αγορά της ένδειξης «Mele della Valtellina», συνέβαλαν στην ευρεία διάδοση του προϊόντος στους εγχώριους και τους ξένους καταναλωτές. Αυτό επιβεβαιώνεται από το γεγονός ότι το μήλο «Mela di Valtellina» έχει διατίθεται σε σημεία πώλησης του σύγχρονου δικτύου διάθεσης και στα ειδικά καταστήματα ως είδος υψηλής αξίας στην αγορά. Έχει καταγραφεί ότι η μέση τιμή παραγωγής ανά χιλιόγραμμο προϊόντος αυξήθηκε φθάνοντας από 85 λιρέτες για την ποικιλία Golden και 80 για την ποικιλία Red, το 1968, στις 105 και 110 λιρέτες αντιστοίχως το 1974. Λίγα χρόνια μετά, το 1979, οι τιμές τριπλασιάστηκαν, φθάνοντας τις 330 λιρέτες/kg για την Golden και τις 420 λιρέτες/kg για την Red· κατά την επόμενη δεκαετία, το 1987, οι μέσες τιμές ανά χιλιόγραμμο έφθασαν τις 680 και 830 λιρέτες αντιστοίχως. Από το 1996 έως σήμερα, οι τιμές σημειώνουν αυξητική τάση, φθάνοντας το 2006 σε τιμές 0,31 ευρώ/kg για την Golden και 0,37 ευρώ/kg για την Red και την Gala. Κατά μέσο όρο, οι τιμές για τις 3 προαναφερόμενες ποικιλίες ήταν αυξημένες κατά 10 % τουλάχιστον σε σχέση με τις μέσες εθνικές τιμές για τις ίδιες ποικιλίες.

Παραπομπή στη δημοσίευση των προδιαγραφών:

Η εθνική διαδικασία ένστασης ενεργοποιήθηκε με τη δημοσίευση της πρότασης αναγνώρισης της ΠΓΕ «Mela di Valtellina» στην Gazzetta Ufficiale della Repubblica Italiana αριθ.271 της 21ης Νοεμβρίου 2005.

Το κείμενο των προδιαγραφών μπορεί να αναζητηθεί στο Διαδίκτυο:

— www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop%20Igp%20e%20Stg ή